b'\n_START_ARTICLE_\nAdolf Hitlerin suku\n_START_PARAGRAPH_\nAdolf Hitlerin sukutausta on her\xc3\xa4tt\xc3\xa4nyt kiinnostusta varsinkin toisen maailmansodan j\xc3\xa4lkeisin\xc3\xa4 aikoina. Erityisesti varmojen tietojen puuttuminen siit\xc3\xa4, kuka oli Hitlerin is\xc3\xa4npuoleinen isois\xc3\xa4, on synnytt\xc3\xa4nyt teorioita isois\xc3\xa4n henkil\xc3\xb6llisyydest\xc3\xa4 ja jopa h\xc3\xa4nen mahdollisesta juutalaisuudestaan.\n_START_SECTION_\nNimi\n_START_PARAGRAPH_\nNimen Hitler alkuper\xc3\xa4ksi on esitetty saksalaista nime\xc3\xa4 Hittler tai l\xc3\xa4nsislaavilaista alkuper\xc3\xa4\xc3\xa4 olevia nimi\xc3\xa4 Hidlar tai Hidlar\xc4\x8dek, joita esiintyi suvun kantasijoilla It\xc3\xa4vallan Waldvierteliss\xc3\xa4 1400-luvulta asti. N\xc3\xa4ist\xc3\xa4 nimi olisi ajan kuluessa vaihtunut Hydlariksi ja taas Hidleriksi, mutta on varmaa ett\xc3\xa4 Hitlerin suora esi-is\xc3\xa4 \xc3\xa4idin puolelta oli vuoden 1650 aikoihin el\xc3\xa4nyt Georg Hiedler. Suvun t\xc5\xa1ekkitaustan puolesta puhuu seikka, ett\xc3\xa4 Hitlerin \xc3\xa4idin isois\xc3\xa4 ja Hitlerin is\xc3\xa4n kasvatti-is\xc3\xa4 Johann Nepomuk H\xc3\xbcttler k\xc3\xa4ytti ajoittain nimest\xc3\xa4\xc3\xa4n kuuluisan t\xc5\xa1ekkil\xc3\xa4isen pyhimyksen Jan Nepomuck\xc3\xbdn kunniaksi saksankielist\xc3\xa4 kirjoitusasua Johann von Nepomuk._NEWLINE_Hitlerin etunimi Adolf tulee muinaissaksan Adawolfista, joka tarkoittaa jaloa tai johtavaa sutta. Wolf, susi, oli my\xc3\xb6s Hitlerin suosima lempinimi itsest\xc3\xa4\xc3\xa4n.\n_START_SECTION_\nAukko sukutaulussa\n_START_PARAGRAPH_\nHitlerin sukutausta on aiheuttanut tutkijoille ongelmia, sill\xc3\xa4 Hitlerin is\xc3\xa4n Aloisin biologisesta is\xc3\xa4st\xc3\xa4 ei ole varmaa tietoa. Hakiessaan syntym\xc3\xa4todistusta Hitlerin is\xc3\xa4lle Aloisille tuore 42-vuotias \xc3\xa4iti Maria Anna Schicklgruber kielt\xc3\xa4ytyi mainitsemasta is\xc3\xa4n nime\xc3\xa4. Poika kirjattiin aviottomaksi lapseksi ja sai \xc3\xa4itins\xc3\xa4 sukunimen Schicklgruber. J\xc3\xa4lkik\xc3\xa4teen is\xc3\xa4ksi merkitty kiertelev\xc3\xa4 myll\xc3\xa4rin apulainen Johann Georg Hiedler meni naimisiin Maria Annan kanssa viisi vuotta Aloisin syntym\xc3\xa4n j\xc3\xa4lkeen, mutta ei el\xc3\xa4ess\xc3\xa4\xc3\xa4n tunnustanut Aloisia pojakseen. Viisi vuotta kest\xc3\xa4nyt avioliitto p\xc3\xa4\xc3\xa4ttyi Maria Annan kuolemaan, jolloin Johann Georg ilmeisesti jatkoi kulkurin el\xc3\xa4m\xc3\xa4\xc3\xa4ns\xc3\xa4, kuollen itsekin viisi vuotta my\xc3\xb6hemmin._NEWLINE_Johann Nepomuk H\xc3\xbcttler, Johann Georgin nuorempi veli toimi Aloisin kasvatti-is\xc3\xa4n\xc3\xa4. Alois k\xc3\xa4ytti \xc3\xa4itins\xc3\xa4 sukunime\xc3\xa4 Schicklgruber aina vuoteen 1876, kunnes Johann Nepomuk kuulututti veljens\xc3\xa4 Johann Georgin Aloisin is\xc3\xa4ksi taatakseen h\xc3\xa4nelle oikeuden suvun perint\xc3\xb6rahoihin. Johann Georg oli tuolloin ollut kuolleena jo 20 vuotta. Samalla Johann Nepomukin vaatimuksesta 39-vuotias Alois vaihtoi sukunimens\xc3\xa4. Hiedlerin tai H\xc3\xbcttlerin sijasta todistuksen laatinut pappi kirjoitti sukunimen muotoon Hitler.\n_START_SECTION_\nTeorioita Hitlerin isois\xc3\xa4st\xc3\xa4\n_START_PARAGRAPH_\nHitlerin noustua julkisuuteen poliitikkona 1920-luvulla h\xc3\xa4nen arvostelijansa tekiv\xc3\xa4t jo ensimm\xc3\xa4iset selvityksens\xc3\xa4. Sukutaulun aukkojen vuoksi he pystyiv\xc3\xa4t esitt\xc3\xa4m\xc3\xa4\xc3\xa4n perusteltuja julkisia arveluja Hitlerin todellisesta rodullisesta taustasta. Ehdokkaita h\xc3\xa4nen isois\xc3\xa4kseen on nimetty aina juutalaisesta Leopold Frankenbergerist\xc3\xa4 tai t\xc3\xa4m\xc3\xa4n pojasta tunnetun juutalaisen pankkiirisuvun Rothschildin j\xc3\xa4seniin sek\xc3\xa4 it\xc3\xa4valtalaisen aatelissuvun Ottersteinin j\xc3\xa4seniin._NEWLINE_Yleens\xc3\xa4 historioitsijoiden mukaan todenn\xc3\xa4k\xc3\xb6isi\xc3\xa4 ehdokkaita Hitlerin is\xc3\xa4n is\xc3\xa4ksi ovat Johann Georg Hiedler tai t\xc3\xa4m\xc3\xa4n veli Johann Nepomuk H\xc3\xbcttler. Johann Georg Hiedler, joka oli Aloisin \xc3\xa4idin kanssa naimisissa ja joka kuolemansa j\xc3\xa4lkeen kirjattiin Aloisin is\xc3\xa4ksi on yksi todenn\xc3\xa4k\xc3\xb6isin\xc3\xa4 pidetyist\xc3\xa4 is\xc3\xa4ehdokkaista. Johann Nepomuk H\xc3\xbcttlerin ottopojastaan kantaman vastuun ja h\xc3\xa4nen nimest\xc3\xa4\xc3\xa4n huolehtimisen sek\xc3\xa4 j\xc3\xa4lkel\xc3\xa4isten yhdenn\xc3\xa4k\xc3\xb6isyysseikkojen vuoksi h\xc3\xa4nt\xc3\xa4 pidet\xc3\xa4\xc3\xa4n hyvin mahdollisena ehdokkaana Aloisin biologiseksi is\xc3\xa4ksi. Teorian mukaan Johann Nepomuk ei olisi tunnustanut Aloisia pojakseen oman perheens\xc3\xa4 vuoksi._NEWLINE_Johan Nepomuk oli my\xc3\xb6s Adolf Hitlerin \xc3\xa4idin Klaran isois\xc3\xa4, joten mik\xc3\xa4li joko Johan Nepomuk tai h\xc3\xa4nen veljens\xc3\xa4 Johan Georg oli Aloisin biologinen is\xc3\xa4, olivat Adolf Hitlerin is\xc3\xa4 ja \xc3\xa4iti toistensa serkkuja.\n_START_SECTION_\nTeorioita isois\xc3\xa4n juutalaisuudesta\n_START_PARAGRAPH_\nHitler, joka vaati seuraajiaan todistamaan "rodullisen puhtautensa" ei tiennyt itsek\xc3\xa4\xc3\xa4n totuutta, vaan vaikeni kohdatessaan ep\xc3\xa4ilyksi\xc3\xa4 samalla kun viilensi v\xc3\xa4lej\xc3\xa4\xc3\xa4n sukulaisiinsa yleens\xc3\xa4. Natsi-Saksassa Hitlerin ep\xc3\xa4selv\xc3\xa4 sukutausta oli "arka aihe", eiv\xc3\xa4tk\xc3\xa4 kansallissosialistiset tiedotusv\xc3\xa4lineet tuoneet t\xc3\xa4t\xc3\xa4 koskaan esille._NEWLINE_Hans Frankin, Hitlerin lainopillisen neuvojan mukaan h\xc3\xa4n teki p\xc3\xa4\xc3\xa4miehens\xc3\xa4 k\xc3\xa4skyst\xc3\xa4 tutkimuksia t\xc3\xa4m\xc3\xa4n sukutaustasta. Tutkimuksen mukaan varakas juutalainen perhe Frankenberger tai Frankenreither olisi palkannut Aloisin \xc3\xa4idin Maria Annan piiakseen taloonsa Grazissa ja Aloisin synnytty\xc3\xa4 maksaneen t\xc3\xa4lle elatusapua useiden vuosien ajan. Lis\xc3\xa4ksi yksi perheen miespuolinen j\xc3\xa4sen, Leopold Frankenberger ja Maria Anna olisivat k\xc3\xa4yneet kirjeenvaihtoa vuosien ajan._NEWLINE_Samalla linjalla on Walter C. Langer sodanaikaisessa psykologisessa profiloinnissaan, jonka versio noudattaa samaa runkoa, paitsi ett\xc3\xa4 Maria Anna olisikin ty\xc3\xb6skennellyt kuuluisan juutalaisen pankkiirisuvun vesan paroni Rothschildin perheelle. Lis\xc3\xa4ksi Alois Hitler j\xc3\xa4rjesti esikoispoikansa Alois nuoremman kummised\xc3\xa4ksi juutalaisen ty\xc3\xb6toverinsa nimelt\xc3\xa4\xc3\xa4n Prinz. Teko olisi Langerin mukaan ollut poikkeava tuon ajan It\xc3\xa4vallassa, ellei Alois Hitler olisi tuntenut jonkinlaista sukulaisuutta juutalaisiin. Hans Frankin tutkimukselle ja Langerin v\xc3\xa4itt\xc3\xa4m\xc3\xa4lle on kuitenkin l\xc3\xb6ytynyt l\xc3\xa4hinn\xc3\xa4 hylk\xc3\xa4\xc3\xa4vi\xc3\xa4 todisteita kuten mm. seikka, ett\xc3\xa4 1800-luvulla Grazissa ei oleskellut pysyv\xc3\xa4sti yht\xc3\xa4\xc3\xa4n juutalaista 1400-luvulta voimassa olleen lakis\xc3\xa4\xc3\xa4d\xc3\xb6ksen t\xc3\xa4hden._NEWLINE_Huhut juutalaistaustasta saivat uutta pontta 1930-luvulla, kun The Daily Mirrorin toimittaja oli l\xc3\xb6yt\xc3\xa4nyt Romaniasta juutalaishaudan, jonka nimi muistutti Adolf Hitleri\xc3\xa4. Vaikka kirjoitus julkaistiin aikanaan l\xc3\xa4nsimaissa totena ja kohun saattelemana, olisi juutalaisnimelt\xc3\xa4\xc3\xa4n Avraham Eyliyohn ollut kuitenkin viisivuotias Alois Hitlerin syntym\xc3\xa4n aikaan ja lis\xc3\xa4ksi asunut eri maassa._NEWLINE_Hitlerin juutalaisuus onkin ep\xc3\xa4todenn\xc3\xa4k\xc3\xb6inen poliittiss\xc3\xa4vytteinen teoria, joka on sekoittunut h\xc3\xa4nen isois\xc3\xa4ns\xc3\xa4 henkil\xc3\xb6llisyyden selvitt\xc3\xa4misen ymp\xc3\xa4rille kehittyneeseen mysteeriin.\n_START_SECTION_\nGeenitutkimus Hitlerin is\xc3\xa4linjasta\n_START_PARAGRAPH_\nHitlerin Y-kromosomin haploryhm\xc3\xa4 on hollantilaisten tutkijoiden Jean-Paul Muldersin ja Marc Vermeerenin mukaan E1b1b. Vaikka kyseinen haploryhm\xc3\xa4 onkin yleinen afrikkalaisilla ja juutalaisilla miehill\xc3\xa4, sit\xc3\xa4 kantaa my\xc3\xb6s 9 prosenttia saksalaisista ja it\xc3\xa4valtalaisista miehist\xc3\xa4, ja n\xc3\xa4ist\xc3\xa4 80 prosenttia ei ole juutalaista syntyper\xc3\xa4\xc3\xa4. Tutkimuksen uutisointi mediassa oli tutkimuksen tekij\xc3\xb6iden mielest\xc3\xa4 spekulatiivista ja ymm\xc3\xa4rt\xc3\xa4m\xc3\xa4t\xc3\xb6nt\xc3\xa4 v\xc3\xa4itt\xc3\xa4ess\xc3\xa4\xc3\xa4n Hitlerill\xc3\xa4 olevan "afrikkalaiset ja juutalaiset" juuret.\n_START_SECTION_\nVanhemmat ja sisarukset\n_START_PARAGRAPH_\nSaksan ja It\xc3\xa4vallan v\xc3\xa4lisell\xc3\xa4 rajalla tullivirkailijana uransa luonut Alois avioitui kolmesti, ensimm\xc3\xa4ist\xc3\xa4 kertaa 14 vuotta vanhemman Anna Glasl-H\xc3\xb6rerin kanssa. Avioliitto oli lapseton ja onneton, ja Alois hakikin seuraa talouden keitt\xc3\xa4j\xc3\xa4tt\xc3\xa4rest\xc3\xa4, Franziska Matzelsbergerista. H\xc3\xa4net Alois my\xc3\xb6s nai erottuaan Annasta ja t\xc3\xa4m\xc3\xa4n kuoltua 1883, vuosi sen j\xc3\xa4lkeen kun Franziska oli synnytt\xc3\xa4nyt h\xc3\xa4nelle pojan Alois juniorin. Pian t\xc3\xa4m\xc3\xa4n j\xc3\xa4lkeen syntyi toinen lapsi, tyt\xc3\xa4r Angela. Franziskan kuoltua pian tuberkuloosiin Alois avioitui piispan erikoisluvalla 23 vuotta nuoremman Klara P\xc3\xb6lzlin kanssa, jonka kanssa h\xc3\xa4nell\xc3\xa4 oli ollut suhde viel\xc3\xa4 toisen vaimonsa el\xc3\xa4ess\xc3\xa4._NEWLINE_Alois Hitler oli luonteeltaan kova, tiukkaan kuriin ja j\xc3\xa4rjestykseen uskova v\xc3\xa4kivaltainen mies. Katkeroitunut ja ajan my\xc3\xb6t\xc3\xa4 alkoholisoitunut Alois pieksi vaimoaan ja perhett\xc3\xa4\xc3\xa4n usein pienimmist\xc3\xa4kin syist\xc3\xa4. Alois ja Klara saivat yhdess\xc3\xa4 kuusi lasta, joista kaksi ensimm\xc3\xa4ist\xc3\xa4 kuolivat alle kaksivuotiaina. Vasta kolmas, Adolf eli pitemp\xc3\xa4\xc3\xa4n. Adolfin syntyess\xc3\xa4 Alois oli 52-vuotias. Klara P\xc3\xb6lzl puolestaan oli siisti, vakava ja ahkera nainen, joka hoiti taloutta parhaansa mukaan miellytt\xc3\xa4\xc3\xa4kseen puolisoaan. Syv\xc3\xa4sti uskovainen Klara oli onneton \xc3\xa4rtyis\xc3\xa4n ja v\xc3\xa4kivaltaisen Aloisin puolisona ja suri syv\xc3\xa4sti kolmea ensimm\xc3\xa4ist\xc3\xa4 vauvai\xc3\xa4ss\xc3\xa4 kuollutta lastaan. Gustav ja Ida Hitler olivat kuolleet kurkkum\xc3\xa4t\xc3\xa4\xc3\xa4n ja nelj\xc3\xa4s lapsi, Otto, vain muutaman p\xc3\xa4iv\xc3\xa4n ik\xc3\xa4isen\xc3\xa4. My\xc3\xb6hemmin perheeseen syntyiv\xc3\xa4t my\xc3\xb6s Edmund, joka kuoli kuusivuotiaana tuhkarokkoon ja Paula, joka eli sisarusparvesta pisimp\xc3\xa4\xc3\xa4n, vuoteen 1960 saakka.\n_START_SECTION_\nElossa olevat sukulaiset\n_START_PARAGRAPH_\nAlois juniorin ja Bridget Dowlingin poika William Patrick Hitler (my\xc3\xb6hemmin Stuart-Houston, 1911\xe2\x80\x931987) muutti \xc3\xa4itins\xc3\xa4 kanssa Long Islandiin New Yorkiin vuonna 1939 ja sai Yhdysvalloissa nelj\xc3\xa4 poikaa vaimonsa Phyllisin kanssa: Alexander Adolf (s. 1950), Louis (s. 1952), Howard ja Brian (s. 1966). Howard kuoli auto-onnettomuudessa 1989, kaksi vuotta is\xc3\xa4ns\xc3\xa4 kuoleman j\xc3\xa4lkeen. Yksik\xc3\xa4\xc3\xa4n Williamin pojista ei ole viel\xc3\xa4 saanut lapsia. Alexander ty\xc3\xb6skentelee sosiaality\xc3\xb6ntekij\xc3\xa4n\xc3\xa4 ja Louisilla ja Brianilla on yhteinen maisemointiyritys. Tarinan mukaan veljekset ovat sopineet kesken\xc3\xa4\xc3\xa4n olevansa hankkimatta lapsia. Toisin kuin veljeksist\xc3\xa4 kirjoitetussa kirjassa v\xc3\xa4itet\xc3\xa4\xc3\xa4n, Alexander kiisti tehneens\xc3\xa4 sellaista sopimusta ainakin omalta osaltaan.  Hitlerin siskopuolen Angelan pojalla Leo Rudolf Raubalilla on poika Peter (s. 1931), joka el\xc3\xa4\xc3\xa4 Linziss\xc3\xa4, It\xc3\xa4vallassa el\xc3\xa4k\xc3\xb6ityneen\xc3\xa4 insin\xc3\xb6\xc3\xb6rin\xc3\xa4. Angelan tytt\xc3\xa4rell\xc3\xa4 Elfriedell\xc3\xa4 on poika Heiner Hochegger (s. 1945), joka el\xc3\xa4\xc3\xa4 my\xc3\xb6s It\xc3\xa4vallassa.\n_START_SECTION_\nMahdollisia sukulaisia\n_START_PARAGRAPH_\nVuonna 2005 uutisoitiin naisesta nimelt\xc3\xa4\xc3\xa4n "Aloisia V", joka olisi kaasutettu kuoliaaksi 49-vuotiaana it\xc3\xa4valtalaisessa mielisairaalassa 6. joulukuuta 1940. Teloituksen syyn\xc3\xa4 oli natsi-Saksan k\xc3\xa4yt\xc3\xa4nt\xc3\xb6, jonka mukaan psyykkisesti sairaat, vammaiset, syntyper\xc3\xa4isesti sokeat ja kuurot sek\xc3\xa4 vajaa\xc3\xa4lyiset surmattiin eutanasiaohjelmassa Aktion T4. Uutisen mukaan nainen olisi ollut Hitlerin pikkuserkku eli isot\xc3\xa4din lapsenlapsi. _NEWLINE_Ranskalaisen Jean-Marie Loret\xe2\x80\x99n (1918\xe2\x80\x931985) \xc3\xa4iti Charlotte Lobjoie v\xc3\xa4itti pojalleen 1940-luvun lopulla, ett\xc3\xa4 Loret olisi syntynyt Lobjoien salasuhteesta Adolf Hitleriin ensimm\xc3\xa4isen maailmansodan aikana. Lobjoie antoi poikansa adoptoitavaksi, ja t\xc3\xa4m\xc3\xa4 taisteli Ranskan vastarintaliikkeess\xc3\xa4 Saksaa vastaan toisen maailmansodan aikana. V\xc3\xa4itett\xc3\xa4 Hitlerin ja Loret\xe2\x80\x99n sukulaisuudesta ei pidet\xc3\xa4 Hitlerin ensimm\xc3\xa4isess\xc3\xa4 maailmansodassa tunnettujen sijaintipaikkojen perusteella uskottavana, eik\xc3\xa4 Lobjoien sisaren Alicen mainitsema saksalaissotilaan sotilasarvo vastaa Hitlerin sotilasarvoa. Loret\xe2\x80\x99n poika Philippe on tiett\xc3\xa4v\xc3\xa4sti suostunut DNA-testiin asian selvitt\xc3\xa4miseksi lopullisesti.'